Tildeler fire kultur- og idrettstipend for 2021

**Sametingsrådet tildeler idrettsstipend til Stine Lise Nordsletta Somby og Anders Inga. Kulturstipend tildeles Maret Julianne Gaup og Jon Mika Nystad Eskonsipo.** **Stipendet er på 25 000 kroner.**

— Årets kandidater holder et høyt nivå, og fremstår som gode forbilder for samisk ungdom som ønsker å satse seriøst på idrett og kultur. Fremtiden for kultur og idrett synes spennende, sier sametingsråd Maja Kristine Jåma (NSR).

Sametingets kultur- og idrettsstipend for ungdom skal motivere samisk ungdom til å engasjere seg innenfor musikk, kunst, kultur og idrett. Av totalt 16 søknader er det fire som mottar stipend i de ulike sjangrene.

— Alle fire fremstår som gode ambassadører for unge kultur- og idrettsinteresserte, og vi ønsker dem all lykke framover, sier Jåma.

Disse tildeles sametingets idrettstipend:

* **Stine Lise Nordsletta Somby, Kárášjohka - idrett:** Hun er en ung og lovende fotballspiller på 17 år, som for tiden spiller på PIL, Porsanger IL damelag. Hun har spilt for IL Avju i Kárášjohka, blitt tatt ut på krets- og regionallaget, og Samelandslagets damelag. Samtidig har hun vært en aktiv svømmer for Karasjok svømmeklubb. Det ligger mye hardt arbeid bak, og mye av fritiden hennes blir brukt på fotballbanen og på treningssenteret.
* **Anders Inga, Sortland/Bærum – idrett:** Han driver med svømming på nasjonalt nivå, og går første året på Norges Toppidrettsgymnas i Bærum. 16 åringen har oppnådd gode resultater over en periode på fem år, er etablert i norgestoppen i svømming i sin klasse, og har allerede oppnådd svært hederlig omtale i pressen. Hans mål er å kjempe om medaljer på et internasjonalt nivå.
* **Maret Julianne Gaup, Kautokeino – kultur:** Hun er 21 år og har gjennomført utdanning innen duodji, og satser på at tradisjonell duodji skal være en levende del av samisk kultur i fremtiden. Hun har for tiden sin lærlingeplass ved Duodjeinstituttet i Kautokeino. Hun er også opptatt av at tradisjonell duodji skal videreføres fra generasjon til generasjon.
* **Jon Mika Nystad Eskonsipo, Tromsø – kultur:** Han er en ung og lovende filmskaper som drømmer om å leve av å skape film. Han driver sin egen You Tube-kanal, der han lager animasjonsfilmer med lego. Denne har han drevet siden han var 9 år. Han har vakt oppsikt med sitt talent med animasjonsfilmer. Han går 3. året på media og kommunikasjonslinje ved Breivang videregående skole i Tromsø.

*For mer informasjon kan Sametingsråd Maja Kristine Jåma kontaktes på telefon: 47242366 eller epost:* *maja.kristine.jama@samediggi.no*